Tour-favoritten «trikset» seg til VM
To dager før verdens største sykkelritt starter på Korsika, er det Froome alle peker på. Selv Alberto Contador erkjenner at briten er den naturlige favoritten. Det skjer bare elleve måneder etter at Sky-kamerat Bradley Wiggins sto på toppen av podiet på Champs-Elysees. Edvald Boasson Hagen har syklet for dem begge. Han roser Bradley Wiggins - men legger ikke skjul på forskjellene: - Chris er helt annerledes enn Bradley. Det er ikke til å legge skjul på at han gjør mer som han vil, og at han har mer temperament. Det hender at han slenger noen sykler hit og dit, og at han kommer med noen kommentarer. Chris er lettvint. Alt er stort sett i orden. Han har ingen primadonna-nykker, beskriver Edvald Boasson Hagen overfor VG.Froome vokste opp i beskjedne kår i Kenya. Moren Jane forsøkte å få endene til å møtes som fysioterapeut. Faren hadde flyttet til Sør-Afrika. Som barn samlet Chris på slanger hjemme, sammen med to eldre brødre. Trioen fisket og skjøt, ifølge The Telegraph, ender i området der den lille familien bodde. Det var også her Sky-stjernen pådro fikk bilharzia-parasitten i kroppen. Sykdommen smittes via ferskvannssnegler, som lever i mange afrikanske innsjøer. Effekten er den motsatte av EPO, som mange av konkurrentene hans har benyttet: Utmattelse. Også som profesjonell har Froome vært plaget av bilharzia - faktisk så sent som tidlig i fjorårssesongen. - Det skjer alltid noe med ham. Han har blitt jaget av flodhester, stoppet på sykkelen og ranet, og krasjet med en funksjonær i VM, smiler Edvald Boasson Hagen. Historien han sikter til skjedde under U23-VM i 2006, der Froome endte i asfalten på pinlig vis. Da hadde han allerede kommet seg til mesterskapet på kreativt vis: Kenya ga uttrykk for at de ikke ville sende en rytter til VM, men ga i det stille Froome tommelen opp dersom han ordnet alt selv.Det gjorde mannen med både kenyansk og britisk pass: Han fikset sin egen trøye, og opprettet en epostadresse som kunne forveksles med det til det kenyanske sykkelforbundet. Og beskjeden «Vi sender Froome» nådde åpenbart frem, for Tour-favoritten fikk faktisk grønt lys av UCI. Resultatet var imidlertid «så der». På tempoetappen kort tid senere hadde han bare syklet 20-30 meter før han noe forvirret krasjet med en uforskyldt funksjonær i løypa. - Det var fullt og helt min egen feil. Mannen gikk til siden og hevet armen, jeg trodde han pekte hvor jeg skulle sykle, har Froome senere uttalt. Favorittstempel I dag er han inne i sin femte sesong som profesjonell. Han vet at det som ligger foran ham er helt spesielt. Dels fordi han kan vinne Tour de France. Dels fordi årets utgave er den 100. utgaven av rittet. - Jeg føler meg klar. Jeg skal gi absolutt alt for å gjøre mitt beste, og vil ikke holde igjen, sa Froome til Cyclingnews nylig. Han får ikke følge av fjorårsvinner Bradley Wiggins, som tidligere i vår - etter mange kontroverser - flagget at han står over Tour de France på grunn av en skade. - Det er synd at vi ikke har motoren til Bradley på lagtempoen, og støtten hans i fjellene, men jeg føler at vi er godt besatt på alle plasser, sier Froome. Edvald Boasson Hagen erkjenner at Team Sky slipper ett problem når Wiggins ikke står på startstreken på Korsika lørdag: Kritiske spørsmål om forholdet mellom Wiggins og Froome. - Vi slipper alle spørsmålene, men jeg tror det hadde løst seg greit uansett. Den som hadde kjørt sterkest, ville vært kaptein. Nå slipper vi å lure på det. Det kan kanskje være greit, selv om det er synd at Bradley ikke er med. For han er sterk og kunne vært en god hjelperytter eller kaptein, sier den norske rytteren sedvanlig diplomatisk.
Chris Froome (28) er blitt jaget av flodhester, «jukset» seg til VM og krasjet med en funksjonær. Nå er han den soleklare favoritten til å vinne Tour de France.